**Tukholman kuorma-autoisku** on 7. huhtikuuta 2017 tapahtunut autoisku, jota Ruotsin poliisi tutkii terrori-iskuna. Iskussa epäilty ajoi ensin ihmisten päälle Drottninggatanilla ja sitten Åhlénsin tavaratalon seinään.

Tapahtumat
----------

Kuorma-autoa kuljettanut mieshenkilö ajoi vähän ennen kello 15 Ruotsin aikaa perjantaina 7. huhtikuuta 2017 ihmisten päälle Tukholman ydinkeskustassa Drottninggatanin kävelykatuosuudella. Lopuksi hän törmäsi kuorma-autolla Åhlénsin tavaratalon seinään, ja osa tavaratalosta syttyi tuleen.
Tavaratalossa annettiin hälytys ja sitä alettiin evakuoida.
Iskussa käytetty kuorma-auto oli varastettu aiemmin päivällä Spendrups-panimolta kesken lastin purkamisen. SVT:n ja Aftonbladetin mukaan kuorma-autossa oli jonkinlainen kotitekoinen pommi, joka ei kuitenkaan räjähtänyt iskussa. Kuorma-auto siirrettiin pois iskupaikalta perjantain ja lauantain välisenä yönä.

Poliisi sai tapahtumasta hälytyksen kello 14.53 Ruotsin aikaa, minkä jälkeen paikalle saapui mellakkapoliiseja. Liikkumista Tukholman keskustassa rajoitettiin, ja suurin osa siitä eristettiin kokonaan. Tavaratalo Åhlénsin lähellä olevista rakennuksista ei aluksi päästetty ihmisiä ulos, mutta poliisi alkoi päästää ihmisiä ulos noin iltakuudelta Ruotsin aikaa. Koko Tukholman metro- ja bussiliikenne pysäytettiin sekä Tukholman keskusrautatieaseman ohittava junaliikenne seisautettiin.
Viranomaiset alkoivat tyhjentää keskusrautatieasemaa ihmisistä. Valtiopäivien rakennus eristettiin kokonaan, ja korkeimpia virkamiehiä kehotettiin siirtymään suojattuihin tiloihin.
Joukkoliikenteen seisauttamisen takia ihmisiä jäi jumiin Tukholman keskustaan, joten monet tukholmalaiset päästivät keskustaan jumittuneita koteihinsa. Myös Tukholman kaupunki avasi keskustaan jumittuneille oleskelutiloja.

Ruotsin poliisin ensitietojen mukaan iskussa kuoli kolme ihmistä ja loukkaantui kahdeksan. Säpon mukaan kuolleita oli kaksi. Tiedot kuolleiden ja loukkaantuneiden määrästä vaihtelivat iskupäivän iltana mediassa. Illalla Ekot-radiokanava julkisti haavoittuneita hoitavan päälääkärin vahvistaman tiedon, jonka mukaan yhteensä 15 ihmistä on loukkaantunut. Heistä yhdeksän oli vakavasti loukkaantuneita. Myöhemmin illalla poliisi kertoi neljän henkilön kuolleen iskun seurauksena.

Yksi uhreista oli 11-vuotias koulutyttö, joka oli palaamassa kotiinsa. Yksi uhreista oli 41-vuotias brittiläinen mies, joka työskenteli Spotifylla. Toiset uhrit olivat belgialainen psykologi ja 69-vuotias ruotsalainen nainen. 28. huhtikuuta noin 60-vuotias nainen menehtyi vammoihinsa sairaalassa.

Tekijät
-------

Ruotsin poliisi julkaisi tiedotustilaisuudessa kaksi kuvaa miehestä, josta se ilmoitti haluavansa lisätietoja. Poliisi otti iskupäivän illalla kaksi henkilöä kuulusteltavaksi, koska heillä uskottiin olevan tapahtumiin liittyviä tietoja. Myöhemmin illalla poliisi otti Aftonbladetin mukaan Märstassa kiinni poliisin ilmoitusta vastaavan miehen, joka tunnusti olevansa iskun tekijä. Poliisi vahvisti hieman myöhemmin tiedon pidätyksestä ja kertoi, että pidätetty henkilö on tunnistettu. Hän on 39-vuotias Uzbekistanista kotoisin oleva mies Rakhmat Akilov ja kuuluu alueen tadžikistanilaiseen vähemmistöön. Hän oli aiemmin Internetissä osoittanut sympatiaa terroristijärjestö Isisille. Hänellä kerrotaan olevan neljä lasta, asuvan Tukholman esikaupungissa ja työskentelevän rakennusalalla. Terrorismitutkijat ovat havainneet, että osa Keski-Aasiasta Venäjälle ja muihin maihin tulleista islaminuskoisista rakennustyöläisistä on radikalisoitunut. Tukholman ja vain muutamaa päivää aiemmin sattuneen Pietarin terrori-iskun tekijöiden välisestä yhteydestä ei ole kuitenkaan toistaiseksi näyttöä. Tutkijat ovat kuitenkin todenneet, että Kirgisian, Uzbekistanin ja Tadžikistanin islamistit tekevät yhteistyötä. Hän on elättänyt itsensä tekemällä pimeitä rakennusalan keikkoja ja lähettänyt omien sanojensa mukaan tuhansia euroja perheelleen, vaimolleen ja neljälle lapselleen.

Akilov oli tullut esille turvallisuuspoliisi Säpon tutkintavirrassa. Tiedot eivät kuitenkaan johtaneet jatkotoimiin, koska häntä ei pidetty uhkana. Poliisin mukaan hän on kielteisen päätöksen saanut turvapaikanhakija, joka on jäänyt Ruotsiin laittomasti. Turvapaikkaa hän oli anonut vuonna 2014. Viranomaiset eivät kuitenkaan pitäneet Akilovin perusteluita turvapaikan saamiseksi uskottavina. Hänen puheensa muuttuivat turvapaikan hakuprosessin aikana, joten viranomaiset eivät uskoneet hänen kertomustaan. Lopullisen kielteisen päätöksen Akilov sai syyskuussa 2016. Käännytyspäätöstä ei saatu pantua täytäntöön, sillä hän katosi viranomaisilta. Akilovia kehotettiin poistumaan maasta vielä vuoden 2016 aikana, mutta hän ei lähtenyt. Näin ollen poliisi etsintäkuulutti Akilovin 27. helmikuuta. Poliisipäällikkö Patrik Engström totesi, ettei Akilovia olisi välttämättä palautettu, vaikka hänet olisikin saatu kiinni. Epäonnistuneen käännytyksen paljastuttua Ruotsissa nousi keskustelu kielteisen turvapaikkapäätöksen saaneiden palautusten tehostamisesta.

Expressenin mukaan poliisi oli iskua seuranneena päivänä kahdessa yhteydessä tuonut kuulusteltaviksi kuusi uzbekistnilaista. Lehden mukaan heistä neljä olisi otettu kiinni Vårbergissä, Tukholman esikaupunkialueella. Toiset kaksi on otettu kiinni Tukholman keskustan Kungsholmenilla. Aftonbladetin mukaan Kungsholmenilla kiinniotettuja olisi kolme. Akilov tunnusti iskun myös vangitsemisoikeudenkäynnissä.

Reaktiot
--------

Merikasarmin merenpuoleinen julkisivu valaistiin 8.-9. huhtikuuta 2017 väliseksi yöksi sinisellä ja keltaisella värillä Tukholman, Pietarin ja Lontoon iskujen uhrien kunnioittamiseksi.
Ruotsin pääministeri Stefan Löfven piti kello 17.00 tiedotustilaisuuden, jossa hän kertoi epäillyn jääneen kiinni. Löfven piti tapausta selkeänä terrori-iskuna. Tukholman poliisi kuitenkin kiisti, että ketään olisi pidätetty iskun takia. Turvallisuuspoliisi Säpo kuitenkin käytti tapauksesta aluksi terrori-iskun sijaan nimeä "attentat" (suom. *isku*).

Suomen poliisihallitus lähetti kaikille poliisiasemille kehotuksen lisätä näkyvyyttä paikoissa, joissa on paljon ihmisiä. Suomen rajavartiolaitos tehosti valvontaansa Helsingin satamissa ja Helsinki-Vantaan lentoasemalla. Myös Norjassa turvatoimia kiristettiin; suurimmissa kaupungeissa ja Oslon lentokentällä poliisit kantoivat Reutersin mukaan asetta.

Suomen valtionjohto tuomitsi iskun. Presidentti Sauli Niinistö ilmoitti olevansa järkyttynyt iskusta ja esitti surunvalittelunsa. Hallituksen hätäkokouksen jälkeen pääministeri Juha Sipilä esitti hallituksen puolesta surunvalittelunsa Ruotsin pääministeri Löfvenille. Suomen hallituksen keskeiset ministerit pitivät iltakuudelta Suomen aikaa puhelinkokouksen Tukholman iskun takia. Euroopan komission puheenjohtaja Jean-Claude Juncker esitti surunvalittelunsa komission puolesta ja kutsui iskua yhtä jäsenmaata vastaan iskuksi kaikkia vastaan. Pariisissa sijaitseva Eiffel-torni sammutti valonsa Tukholman iskun muistoksi. Kokoomuksen puheenjohtaja Petteri Orpo totesi, ettei iskujen käsittely kuntavaalikampanjoinnissa ole sopivaa.

Oikeudenkäynti
--------------

Oikeudenkäynti Akilovia vastaan alkoi helmikuun puolivälissä 2018 Tukholmassa. Teon esitutkinta-aineisto julkistettiin 20. tammikuuta 2018 ja Akilov sai syytteen terroririkoksesta, yrityksestä terroririkokseen ja vaaran aiheuttamisesta. Oikeudenkäynti kestänee kolme kuukautta, kesäkuussa 2018 Akilov tuomittiin elinkautiseen vankeusrangaistukseen.

Lähteet
-------

1. 1 2  Tukholman terrori-isku vaati viidennen uhrin – kuusikymppinen nainen kuoli sairaalassa *Ilta-Sanomat*.  28.4.2017. Viitattu 28.4.2017.
2. 1 2 3 4 5 6 7 8 9  Ortamo, Simo: Seuraa hetki hetkeltä: Ainakin 4 kuollut, 15 loukkaantunut – Katso suora lähetys poliisin tiedotustilaisuudesta *Yle Uutiset*.  7.4.2017. Yleisradio. Viitattu 7.4.2017.
3. 1 2 3  Ortamo, Simo: SVT: Poliisin mukaan kolme ihmistä on kuollut ja kahdeksan loukkaantunut Tukholmassa *Yle Uutiset*.  7.4.2017. Yleisradio. Viitattu 7.4.2017.
4. 1 2 3 4 5 6 7  Natri, Santtu: Tämä tiedetään Tukholman epäillystä terrori-iskusta: Tekijä on vapaana *Yle Uutiset*.  7.4.2017. Yleisradio. Viitattu 7.4.2017.
5. ↑  Karttunen, Kirsti: Kuorma-auto on ajanut väkijoukkoon Tukholman keskustassa *Yle Uutiset*.  7.4.2017. Yleisradio. Viitattu 7.4.2017.
6. 1 2 3  Väntönen, Elina; Perttu, Jukka; Torvinen, Pekka: Epäilty terrori-isku Tukholmassa – mitä tapahtumista tiedetään? *Helsingin Sanomat*.  7.4.2017. Viitattu 7.4.2017.
7. ↑  Väliaho, Tuomo: Lehdistöneuvos Niina Hyrsky: "Ihmisiä makasi myttyinä maassa, jotkut itkivät" *Helsingin Sanomat*.  7.4.2017. Viitattu 7.4.2017.
8. 1 2  Väliaho, Tuomo: Ruotsin televisio: Tukholman iskuun käytetystä kuorma-autosta löytyi räjähdysainetta – epäilty pakeni metrolla, kertoo Expressen-lehti *Helsingin Sanomat*.  8.4.2017. Viitattu 8.4.2017.
9. 1 2 3 4 5 6 7 8 9 10  Perttu, Jukka; Kokko, Tuomas; Ervasti, Anu-Elina: Ainakin neljä ihmistä surmanneen Tukholman iskun tutkinta jatkui läpi yön – Pidätettyä miestä epäillään terroristisista murhista *Helsingin Sanomat*.  8.4.2017. Viitattu 8.4.2017.
10. ↑  Malminen, Ulla; Jämsen, Elina: Epätietoiset suomalaiset Tukholmassa eivät pääse liikkumaan – poliisi estää ihmisten pääsyn kadulle, eikä julkinen liikenne toimi *Yle Uutiset*.  7.4.2017. Yleisradio. Viitattu 7.4.2017.
11. ↑  Sullström, Heidi: Suomalaisturisti Tukholmassa lähellä iskupaikkaa: "Ihmisiä juoksi aika nopeasti vastaan" *Yle Uutiset*.  7.4.2017. Yleisradio. Viitattu 7.4.2017.
12. 1 2  Leppänen, Mikko: Tukholmalaiset avaavat kotejaan keskustaan jumiin jääneille – myös kaupunki avasi majoitustiloja *Yle Uutiset*.  7.4.2017. Yleisradio. Viitattu 7.4.2017.
13. 1 2  Ortamo, Simo: Poliisi: Neljä kuollut Tukholman iskussa, 15 loukkaantunut *Yle Uutiset*.  7.4.2017. Yleisradio. Viitattu 7.4.2017.
14. 1 2  Girl, 11, killed in Stockholm terror attack is named as Ebba Åkerlund *Mail Online*. Viitattu 25.5.2017.
15. ↑  Family pays tribute to Brit dad Chris Bevington, 41, killed in Stockholm terror attack as first pics of the suspect emerge *The Sun*.  9.4.2017. Viitattu 25.5.2017. (englanniksi)
16. ↑  Belgian psychologist who worked with failed asylum seekers among Stockholm terror victims *The Telegraph*. Viitattu 25.5.2017. (englanniksi)
17. ↑  Sipilä, Annamari: Poliisi näytti kuvia henkilöstä, josta haluaa lisää tietoa – poliisi ei vahvistanut kiinniottoa *Helsingin Sanomat*.  7.4.2017. Viitattu 7.4.2017.
18. ↑  Ortamo, Simo: Aftonbladetin lähteet: Tukholman iskusta epäilty otettu kiinni ja tunnustanut *Yle Uutiset*.  7.4.2017. Yleisradio. Viitattu 7.4.2017.
19. 1 2 3 4 5 6 7 8 9 10 11 12  Zidan, Aishi; Muilu, Hannele: Terrori-iskun jälkipyykki alkoi Ruotsissa: Miksei iskusta epäiltyä saatu poistettua maasta? *Yle Uutiset*.  11.4.2017. Yleisradio. Viitattu 11.4.2017.
20. 1 2  Tukholman kuorma-autoiskun oikeudenkäynti alkaa poikkeuksellisen vahvoin turvatoimin – Viisi kysymystä terroriteon tekijästä ja oikeudenkäynnistä *Yle Uutiset*. Viitattu 13.2.2018.
21. 1 2 3 4  Kokkonen, Yrjö: Oliko Tukholman terroristi yhteistyössä Pietarin metroiskijän kanssa? – tämän hänestä tiedämme *Yle Uutiset*.  8.4.2017. Yleisradio. Viitattu 8.4.2017.
22. 1 2  Ortamo, Simo: Ruotsin turvallisuuspoliisi: Tukholman iskusta epäilty oli noussut esille tiedustelussa aiemmin *Yle Uutiset*.  8.4.2017. Yleisradio. Viitattu 8.4.2017.
23. ↑  Tiiro, Hilkka: Terrori-iskusta epäilty on karkotuspäätöksen saanut turvapaikanhakija - uhreista kaksi ulkomaalaisia *Iltalehti*.  9.4.2017. Viitattu 9.4.2017.
24. 1 2 3 4  Ortamo, Simo: Ruotsin media: Poliisioperaatio Tukholman esikaupungissa – kiinniottoja myös keskustassa *Yle Uutiset*.  8.4.2017. Ylen uutiset. Viitattu 8.4.2017.
25. 1 2  Toivonen, Terhi: Niinistö järkyttynyt Tukholman iskusta: "Viattomia ihmisiä kuollut mielipuolisessa teossa" *Yle Uutiset*.  7.4.2017. Yleisradio. Viitattu 7.4.2017.
26. ↑  Koivisto, Matti: Puolueet tuomitsevat Tukholman iskulla politikoinnin kuntavaaleissa *Yle Uutiset*.  8.4.2017. Yleisradio. Viitattu 8.4.2017.
27. ↑  Rakhmat Akilov saa tänään syytteen Tukholman terrori-iskusta *iltalehti.fi*. Viitattu 30.1.2018.
28. ↑

Aiheesta muualla
----------------

* Kuvia tai muita tiedostoja aiheesta **Tukholman isku 2017** Wikimedia Commonsissa